Lav et referat af nedenstående tekst:

Tekst:
Hvert et stykke tøj bliver sirligt vurderet med grundig mine. Mark Brian Skovgaard Hansen gætter på, hvad tøjet mon er blevet brugt til, og spørger ind til, hvad det mon nu skal koste, når det bliver sat til salg i genbrugsbutikken. - Prøv lige at se den her, Inger. Der er nok en lille dreng, der har haft den på til fastelavn, siger han og holder en blå t-shirt op foran sig. I tre måneder har Mark Brian Skovgaard Hansen været frivillig ved Kirkens Korshær Genbrug og Mission Afrika. Han har torsdagstjansen i butikken i Aabybro og sørger blandt andet for, at der bliver lavet kaffe og sat prismærker på tøjet. Prismaskinen er han stadig ikke helt blevet venner med, så han får kyndig vejledning af Inger, der også er frivillig. - Det er godt at have en masse søde mennesker, som kan hjælpe, siger han. Orden og systemer Mark Brian Skovgaard Hansen har autisme. Det kommer blandt andet til udtryk ved, at han sætter stor pris på orden og systemer. - Der er ting, jeg er god til, og der er ting, jeg ikke er så god til. Jeg har lidt svært ved mange mennesker samlet på ét sted, og hvis det går for hurtigt, kan jeg godt blive stresset, siger han. I genbrugsbutikken foregår tingene i et roligt tempo med gode pauser. Pauserne sætter Mark pris på – især fordi, det er hans opgave at dække bord og brygge kaffe til de andre frivillige. - Jeg har lavet den, så den ikke er stærk, siger han og kigger afventende på Grethe Jacobsen, der også er frivillig. - Den smager godt, siger Grethe, og Mark smiler lettet. - Det var godt. Så er der noget, jeg er god til, siger han. - Det er guld værd Det betyder meget for Mark Brian Skovgaard Hansen at gøre en forskel i genbrugsbutikken – om det så handler om at brygge tilpas stærk kaffe eller at hjælpe med at sætte priser på tøjet. - Det er simpelthen dejligt. Det er godt at komme ud og lave noget og at være sammen med andre mennesker. Det gør bare dagen meget bedre, siger han. De andre i genbrugsbutikken kan godt lide Marks selskab, og nye venskaber er blomstret mellem de frivillige. - Det betyder meget, at Mark kommer og hjælper. Det er guld værd. Han er glad for at være her, og vi andre er glade for, at han er her, siger Svend Aage Danielsen, der er koordinator ved Kirkens Korshær Genbrug og Mission Afrika i Aabybro. For Mark har det haft stor positiv betydning, at der er brug for ham og hans selskab i Kirkens Korshær. - Det er blevet meget bedre at være mig. Jeg kan holde ud at være i mig selv, siger han. Se ”Marks Mission” længere oppe i artiklen eller find programmet på TV2 PLAY.

Referat:
Mark Brian Skovgaard Hansen har autisme og har det bedst, når der er system i tingene. Det er der hos Kirkens Korshær i Aabybro, hvor han er frivillig.